KOMISSION TÄYTÄNTÖÖNPANOASETUS (EU) 2019/2241,

annettu 16 päivänä joulukuuta 2019,

Euroopan parlamentin ja neuvoston asetuksen (EU) 2019/1700 nojalla toimitettavien kuukausittaisten työttömyystietojen muuttujien sekä aikasarjan pituuden, laatuvaatimusten ja yksityiskohtaisuuden tason kuvauksesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon yhteisten puitteiden vahvistamisesta otannalla kerättyihin yksilötason tietoihin perustuville henkilöitä ja kotitalouksia koskeville Euroopan tilastoille ja Euroopan parlamentin ja neuvoston asetusten (EY) N:o 808/2004, (EY) N:o 452/2008 ja (EY) N:o 1338/2008 muuttamisesta ja Euroopan parlamentin ja neuvoston asetuksen (EY) N:o 1177/2003 sekä neuvoston asetuksen (EY) N:o 577/98 kumoamisesta 10 päivänä lokakuuta 2019 annetun Euroopan parlamentin ja neuvoston asetuksen (EU) 2019/1700 (1) ja erityisesti sen 7 artiklan 3 kohdan,

sekä katsoo seuraavaa:

(1) Jäsenvaltioiden toimittamilla kuukausittaisilla työttömyystiedoilla on keskeinen sija komission (Eurostat) tietopohjan rakentamisessa ja tätä kautta kasvua ja työpaikkojen luomista koskevien unionin keskeisten painopisteiden tukemisessa, kun niillä taataan ajantasaisten ja vertailukelpoisten tietojen käyttö laadittaessa ja seurattaessa näihin painopisteisiin kohdistuvaa unionin politiikkaa.

(2) Kuukausittaisia työttömyystietoja käytetään laskettaessa kuukausittaista työttömyysastetta, joka on yksi Euroopan talouden pääindikaattoreista (2).

(3) Kuukausittaisten työttömyystilastojen olisi perustuttava kansainvälisesti sovittuihin käsitteisiin, sellaisina kuin Kansainvälinen työjärjestö, jäljempänä ’ILO’, ne on määritellyt.

(4) Jos jäsenvaltiot eivät laadi kuukausittaisia työttömyystilastoja ILOn määritelmän mukaisesti, niiden olisi koottava kuukausittaiset työttömyysestimaatit tai toimitettava komissiolle (Eurostat) kuukausittaiset työttömyyttä koskevat panostiedot, jotta komissio (Eurostat) voi koota tällaiset kuukausittaiset estimaatit näiden jäsenvaltioiden puolesta.

(5) Kuukausittaisilla työttömyystiedoilla olisi mitattava viitekuukauden työttömyyttä sen jälkeen, kun tiedot on mukautettu mahdollisten kausivaihteluiden osalta ilman liiallisia tasoituksia. Niiden olisi vastattava neljännesvuositietoja, jotka on asetuksen (EU) N:o 2019/1700 nojalla kerätty työvoiman aihealueelta.

(6) Jäsenvaltioiden olisi toimitettava kuukausittaiset työttömyystiedot tarkan aikataulun mukaisesti, jotta komissio (Eurostat) voi täyttää ajantasaisuutta koskevat käyttäjien vaatimukset.

(7) Kuukausittaisten työttömyystietojen laatua olisi seurattava yhteisesti sovittujen ja yhdenmukaisesti sovellettavien indikaattoreiden avulla.

(8) Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kohde Tässä asetuksessa vahvistetaan komissiolle (Eurostat) asetuksen (EU) N:o 2019/1700 nojalla toimitettavien kuukausittaisten työttömyystietojen muuttujat, pituus, yksityiskohtaisuuden taso ja laatuvaatimukset.

2 artikla Määritelmät Tässä asetuksessa tarkoitetaan 1) ’kuukausittaisilla työttömyystilastoilla’ työllisten ja työttömien henkilöiden lukumäärää ja näistä johdettua kuukausittaista työttömyysastetta ILOn määritelmän (3) mukaisesti, sellaisena kuin se on pantu täytäntöön työvoiman aihealueella asetuksen (EU) 2019/1700 mukaisesti; 2) ’kuukausittaisella työttömyysasteella’ työttömien henkilöiden lukumäärää jaettuna työllisten ja työttömien henkilöiden määrällä viitekuukauden aikana; 3) ’kuukausittaisilla työttömyyttä koskevilla panostiedoilla’ jäsenvaltioiden julkisiin työvoimapalveluihin kirjautuneiden työttömien henkilöiden lukumäärää; 4) ’kuukausittaisilla työttömyysestimaateilla’ ILOn määritelmään, sellaisena kuin se on pantu täytäntöön työvoiman aihealueella asetuksen (EU) 2019/1700 mukaisesti, perustuvien neljännesvuosittaisten tietojen ja kuukausittain kirjatun työttömyyden yhdistelmää; 5) ’kuukausittaisilla työttömyystiedoilla’ tämän asetuksen mukaisesti toimitettavia tietoja eli kuukausittaisia työttömyystilastoja, kuukausittaisia työttömyyttä koskevia panostietoja tai kuukausittaisia työttömyysestimaatteja; 6) ’viitekuukaudella’ seuraavasti koottua viikkojen kokonaisuutta: — kukin viitevuosineljännekseen, sellaisena kuin se on vahvistettu asetuksen (EU) 2019/1700 mukaisesti työvoiman aihealueella kerättävien neljännesvuosittaisten tietojen osalta, kuuluva viikko luetaan ainoastaan yhteen kyseiseen vuosineljännekseen kuuluvasta kolmesta kuukaudesta; — viikot, jotka kuuluvat kokonaan yhteen kalenterikuukauteen, luetaan kyseiseen viitekauteen; — viikot, jotka osuvat kahteen eri kalenterikuukauteen, luetaan jompaankumpaan kyseisistä kahdesta viitekuukaudesta.

3 artikla Tietovaatimukset 1. Jäsenvaltioiden on toimitettava komissiolle (Eurostat) joko kuukausittaiset työttömyystilastot [vaihtoehto 1]; kuukausittaiset työttömyyttä koskevat panostiedot [vaihtoehto 2] tai kuukausittaiset työttömyysestimaatit [vaihtoehto 3]. 2. Kuukausittaiset työttömyystilastot sisältäviin tietokokonaisuuksiin on sisällytettävä kuukausittaiset tilastot, jotka ovat edustavia koko viitekuukaudelta. 3. Kuukausittaiset työttömyyttä koskevat panostiedot sisältävissä tietokokonaisuuksissa on oltava tiedot, jotka vastaavat niiden henkilöiden lukumäärää, jotka oli rekisteröity työttömiksi kyseisen kalenterikuukauden tiettynä ajankohtana. 4. Työttömiksi rekisteröityneitä koskevien lukujen, joita käytetään koottaessa kuukausittaisia työttömyysestimaatteja, on vastattava niiden henkilöiden lukumäärää, jotka oli rekisteröity työttömiksi kyseisen kalenterikuukauden tiettynä ajankohtana. 5. Toimitettavien muuttujien nimet ja määritelmät esitetään liitteessä I kuukausittaisten työttömyystilastojen [vaihtoehto 1], liitteessä II kuukausittaisten työttömyyttä koskevien panostietojen [vaihtoehto 2] ja liitteessä III kuukausittaisten työttömyyysestimaattien osalta [vaihtoehto 3].

4 artikla Tietojen toimittamisen määräajat 1. Kuukausittaiset työttömyystiedot on toimitettava kuukausittain asetuksen (EU) 2019/1700 liitteessä V vahvistettuihin määräaikoihin mennessä seuraavasti: a) vaihtoehdon 1 valinneiden jäsenvaltioiden kuukausittaiset työttömyystilastot on toimitettava 27 päivän kuluessa kalenterikuukauden päättymisestä; b) vaihtoehdon 2 valinneiden jäsenvaltioiden kuukausittaiset työttömyyttä koskevat panostiedot on toimitettava 25 päivän kuluessa kalenterikuukauden päättymisestä; c) vaihtoehdon 3 valinneiden jäsenvaltioiden kuukausittaiset työttömyysestimaatit on toimitettava 25 päivän kuluessa kalenterikuukauden päättymisestä. 2. Kuukausina, joina määräajat osuvat lauantaihin tai sunnuntaihin, todellinen määräpäivä on seuraava maanantai. Kun viitekuukausi on marraskuu, tiedot on toimitettava 31 päivään joulukuuta mennessä. Tietojen toimittaminen on aloitettava viimeistään viitekuukaudelta toukokuu 2021.

5 artikla Takautuva aikasarja 1. Niiden jäsenvaltioiden osalta, jotka ovat päättäneet toimittaa kuukausittaiset työttömyystilastot [vaihtoehto 1] tai kuukausittaiset työttömyysestimaatit [vaihtoehto 3], a) ensimmäiseen tietojen toimitukseen viitekuukaudelta toukokuu 2021 on sisällytettävä myös kuukausittaiset työttömyystilastot tai, tapauksen mukaan, kuukausittaiset työttömyysestimaatit viitekuukausilta tammikuu–huhtikuu 2021; b) tietojen toimitukseen viitekuukaudelta huhtikuu 2022 on sisällytettävä kuukausittaisten työttömyystilastojen tai, tapauksen mukaan, kuukausittaisten työttömyysestimaattien aikasarja ilman katkoksia takautuvasti kaikilta viitekuukausilta tammikuuhun 2009 asti; c) viitekuukaudesta toukokuun 2022 lähtien tietojen toimituksiin on sisällytettävä tarkistetut sarjat takautuvasti tammikuuhun 2009 asti. 2. Niiden jäsenvaltioiden osalta, jotka ovat päättäneet toimittaa kuukausittaiset työttömyyttä koskevat panostiedot [vaihtoehto 2], ensimmäiseen tietojen toimitukseen viitekuukaudelta toukokuun 2021 on sisällytettävä myös kuukausittaiset työttömyyttä koskevat panostiedot takautuvasti tammikuuhun 2009 asti.

6 artikla Lähteet ja menetelmät 1. Viimeistään 19 päivänä heinäkuuta 2020 jäsenvaltioiden, jotka ovat päättäneet toimittaa kuukausittaiset työttömyysestimaatit [vaihtoehto 3] tai kuukausittaiset työttömyyttä koskevat panostiedot [vaihtoehto 2], on toimitettava komissiolle (Eurostat) kuukausittaisten työttömyysestimaattien tai kuukausittaisten työttömyyttä koskevien panostietojen kokoamisessa käytettyjen lähteiden ja menetelmien kuvaus. 2. Jäsenvaltioiden, jotka ovat päättäneet toimittaa kuukausittaiset työttömyystilastot [vaihtoehto 1], on toimitettava ainoastaan kuvaus menetelmistä, joita käytetään johdettaessa kuukausittaiset tilastot niistä neljännesvuosittaisista tiedoista, jotka kerätään työvoiman aihealueelta asetuksen (EU) 2019/1700 mukaisesti. 3. Jäsenvaltioiden on ilmoitettava komissiolle (Eurostat) kaksi kuukautta ennen minkään muutoksen tekemistä 1 tai 2 kohdan mukaisesti annettuun kuvaukseen ja toimitettava päivitetyt asiakirjat viimeistään kuuden kuukauden kuluttua muutosten toteuttamisesta. 4. Jäsenvaltioiden on sisällytettävä kuukausittaiseen tietojen toimittamiseen tiedot mahdollisista katkoksista aikasarjassa sekä muista erityistapahtumista, jotka voivat vaikuttaa ajalliseen vertailukelpoisuuteen.

7 artikla Laatuvaatimukset 1. Komissio (Eurostat) seuraa laatua ILOn käsitteen mukaisen kuukausittaisen kokonaistyöttömyysasteen osalta, jonka jäsenvaltiot (vaihtoehdot 1 ja 3) tai Eurostat (vaihtoehto 2) julkaisevat pääindikaattorina. 2. Kuukausittaisen kokonaistyöttömyysasteen laatua seurataan kolmen vuoden välein liitteeseen IV sisältyvien indikaattorikokonaisuuden ja kynnysarvojen kautta.

8 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä joulukuuta 2019. Komission puolesta Puheenjohtaja Ursula VON DER LEYEN

(1) EUVL L 261I, 14.10.2019, s. 1.

(2) Komission tiedonanto Euroopan parlamentille ja neuvostolle euroalueen tilastoista: ”Kohti entistä parempia euroalueen tilastojen ja indikaattoreiden laatimismenetelmiä”, KOM (2002) 661 lopullinen.

(3) Sellaisena kuin 19. kansainvälinen työvoimatilastoja käsittelevä konferenssi on sen 11 päivänä lokakuuta 2013 ensimmäisessä työtä, työllisyyttä ja työvoiman käyttöä koskevista tilastoista antamassaan päätöslauselmassa hyväksynyt.